**Проект**

**ПРАВИЛНИК**

**ЗА УСТРОЙСТВОТО И ДЕЙНОСТТА НА ОП „ЗООВЕТЕРИНАРЕН КОМПЛЕКС”**

**ВНОСИТЕЛ: ЗДРАВКО ДИМИТРОВ - КМЕТ НА ОБЩИНА ПЛОВДИВ**

Съгласно чл. 26, ал. 4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: taniaj\_777@abv.bg или в деловодството на община Пловдив, пл. „Стефан Стамболов” № 1.

**МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВ ПРАВИЛНИК ЗА УСТРОЙСТВОТО И ДЕЙНОСТТА НА ОП „ЗООВЕТЕРИНАРЕН КОМПЛЕКС”.**

**Причини, които налагат приемането на нов Правилник за устройството и дейността на ОП „Зооветеринарен комплекс“.**

ОП „Зоопарк Пловдив” е създадено чрез обособяване на неговата дейност самостоятелно от упражняваната от ОП „Зооветеринарен комплекс“, с Решение №104, взето с протокол №4 от 17.03.2016г., на Общински съвет – Пловдив, с цел стопанисване и поддържане на Зоологическата градина на територията на община Пловдив. Със същото решение е възложено на Кмета на община Пловдив след извършване изграждането и реконструкцията на Зоологическата градина да предостави за управление на ОП „Зоопарк Пловдив” дълготрайни материални активи и имущество за осъществяване на дейността, ведно с наличните и новопридобитите животни, които следва да бъдат отразени от предприятието в Приложение №2 - Опис на ДМА на ОП „Зоопарк Пловдив”. Впоследствие, съгласно Заповед №19 ОА-802/16.04.2019г. на Кмета на община Пловдив, е извършено предаване на дълготрайни материални активи /ДМА/ от ОП „Зооветеринарен комплекс“ на ОП „Зоопарк Пловдив“, за което са изготвени съответни приемо**-**предавателни протоколи.

Към настоящия момент, реконструкцията на Зоологическата градина не е довършена, а вече изградените съоръжения и хабитати се рушат. По този начин общинското предприятие не може да придобие лиценз за извършване на дейността, за която е създадено, тъй като същият се предоставя едва след актуване на завършен обект на строителство /зоопарка/ с Акт №16, а на този етап е издаден Акт №10 за спиране на строителните дейности.

С оглед изготвянето на обективна оценка на извършеното до момента строителство и за размера на финансовите средства, необходими за завършване на обекта, е издадена Заповед № 20ОА-258/07.02.2020г. на Кмета на община Пловдив. Със заповедта е сформирана работна група, която следва да даде заключение за ремонтните и остатъчните обеми строително**-**монтажни работи и да представи писмено становище и предложение за изпълнение или прекратяване на действащите договори, за стойността на довършване на започнатото строителство и/или обявяване на нова обществена поръчка.

Гореизброените обстоятелства и евентуалното подновяване на строително-ремонтни дейности изискват по**-**дълъг срок за изпълнение и ще забавят издаването на Акт №16, респективно получаването на лиценз. В момента ОП „Зоопарк Пловдив” не упражнява предмета си на дейност, но акумулира бюджетни средства за възнаграждения на персонала и издръжка на предприятието. Същите средства биха могли да бъдат използвани по**-**ефективно по други бюджетни направления и дейности.

В този ред на мисли и предвид обстоятелството, че в обозримо бъдеще Зоопаркът на гр. Пловдив няма да започне да упражнява дейността, за която е създаден, бе направен обстоен анализ с оглед предлагане на решение относно неговото съществуване. В резултат на този анализ се прие за икономически целесъобразно да се извърши вливане на ОП „Зоопарк Пловдив“ в ОП „Зооветеринарен комплекс“, посредством което ОП „Зооветеринарен комплекс“ да стане правоприемник на дейността, както и на цялото имущество на вливащото се предприятие. Изборът на правоприемник е логичен с оглед на това, че извършва сродна дейност и разполага със собствен персонал от гледачи на животни и зооветеринарни лекари, който може да поеме грижата за животните от Зоологическата градина, а след въвеждане на Зоологическата градина в експлоатация, ОП „Зооветеринарен комплекс“ ще предприеме всички необходими стъпки по кандидатстване за получаване лиценз за упражняване от свое име дейността на ОП „Зоопарк Пловдив“.

Поради предстоящото вливане на ОП „Зоопарк Пловдив“ в ОП „Зооветеринарен комплекс“, следва да се приеме нов Правилник за устройството и дейността на ОП „Зооветеринарен комплекс“, ведно с Приложение № 1 – Организационна структура, и Приложение № 2 – Опис на дълготрайните материални активи, и двете неразделна част от правилника, който да отмени Правилника за устройството и дейността на ОП „Зоопарк Пловдив“, както и действащия до момента Правилник за устройството и дейността на ОП „Зооветеринарен комплекс“, приет с Решение № 123, взето с Протокол № 6 от 13.04.2017 г., на Общински съвет – Пловдив и влязъл в сила на 13.04.2017г., ведно с приложенията към тях.

При изработването на проекта за приемане на новия Правилник за устройството и дейността на ОП „Зооветеринарен комплекс“ са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.*

**Принцип на необходимост** – необходимо е да бъде приет нов Правилник за устройството и дейността на ОП „Зооветеринарен комплекс“, предвид предстоящото преобразуване чрез вливане на ОП „Зоопарк Пловдив“ в ОП „Зооветеринарен комплекс“.

**Принципът на обоснованост** – приемане на нов Правилник за устройството и дейността на ОП „Зооветеринарен комплекс“ се обосновава с разпоредбите на чл.21, ал.1, т.23 и ал.2 от ЗМСМА, при спазване изискванията на чл.11, ал.3 и чл.15, ал.1, чл.18а, чл.19, чл.20, чл.26 и чл.28 от ЗНА, във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет **–**Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на нов Правилник за устройството и дейността на ОП „Зооветеринарен комплекс“ е в съответствие с нормативните актове от по**-**висока степен.

При изработване на проекта за приемане на нов Правилник за устройството и дейността на ОП „Зооветеринарен комплекс“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта **-** приемане на нов Правилник за устройството и дейността на ОП „Зооветеринарен комплекс“, която е прикачена към публикувания проект.

**Цел на приемане на нов Правилник за устройството и дейността на ОП „Зооветеринарен комплекс“.**

Икономическата целесъобразност от преобразуването на ОП „Зоопарк Пловдив“ чрез вливане в ОП „Зооветеринарен комплекс“ и по**-**ефективното разходване на заложените по бюджета на ОП „Зоопарк Пловдив“ бюджетни средства.

**Финансови средства, необходими за приемане на Правилника.**

С Решение № 22, взето с Протокол № 3 от 11.02.2020 на Общинския съвет – Пловдив се прие бюджетът на Община Пловдив за 2020 година, индикативен годишен разчет за сметките на средства от Европейския съюз и бюджетната прогноза за местните дейности за периода 2021-2022 година, както и бюджетите за 2020 година на ОП „Зоопарк Пловдив“ и ОП „Зооветеринарен комплекс“. С настоящата промяна в правилника е необходимо бюджетът на ОП „Зооветеринарен комплекс“ да бъде увеличен със средства в размер на 50 425 лв. Увеличението на бюджета на ОП „Зооветеринарен комплекс“ ще е за сметка на намаление на бюджета на ОП „Зоопарк Пловдив“ и на бюджета на община Пловдив за 2020г. Разпределението на средствата, с които ще се увеличи бюджетът на ОП „Зооветеринарен комплекс“ е представено по пълна бюджетна класификация в Приложение № 3 – Справка за изменение на бюджета на община Пловдив за 2020 година.

**Очаквани резултати**

Очакваният резултат от вливането на ОП „Зоопарк Пловдив“ в ОП „Зооветеринарен комплекс“ е оптимизацията на работния процес на общинските предприятия на гр. Пловдив, по**-**ефективното разходване на средствата в общинския бюджет.

**Анализ за съответствие с правото на Европейския съюз**

Предлаганите промени за приемане на нов Правилник за устройството и дейността на ОП „Зооветеринарен комплекс“ са в съответствие с нормативните актове от по-висока степен, както и с тези на европейското законодателство.

Приемането на нов Правилник за устройството и дейността на ОП „Зооветеринарен комплекс“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Закона за веринарномедицинската дейност, Закона за защита на животните, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **11.05.2020 г.**

След изтичане на законовия 30**-**дневен срок, предложенията и становищата по проекта на нов Правилник за устройството и дейността на ОП „Зооветеринарен комплекс“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание чл. 21, ал.1, т.23 и ал.2 от ЗМСМА, при спазване изискванията на чл.11, ал.3 и чл.15, ал.1, чл.18а, чл.19, чл.20, чл. 26 и чл.28 от ЗНА, във връзка с чл.75, чл.76, чл.77 и чл.79 от АПК, Ви предлагам да вземете следния

**ПРОЕКТ НА РЕШЕНИЕ:**

Приема нов Правилник за устройството и дейността на ОП „Зооветеринарен комплекс“, съгласно **Приложение № 1** – неразделна част от настоящото решение.

**Приложения:**

1. **Приложение №1 -** нов Правилник за устройството и дейността на ОП „Зооветеринарен комплекс“, неразделна част от настоящото проекторешение.
2. Структурата на ОП „Зооветеринарен комплекс“, съгласно *Приложение №1* към Правилника и *Приложение №2 -* Предоставеното за управление общинско имущество на ОП „Зооветеринарен комплекс“,които са неразделна част от Правилника.
3. Приложение № 3 – Справка за изменение на бюджета на община Пловдив за 2020 година.